
Text rozhodnutia
Súd: Krajský súd Bratislava Spisová značka: 3To/2/2015 Identifikačné číslo súdneho spisu: 1112010416 Dátum vydania rozhodnutia: 18. 02. 2015 Meno a priezvisko sudcu, VSÚ: JUDr. Denisa Mészárosová ECLI: ECLI:SK:KSBA:2015:1112010416.1 Uznesenie Krajský súd v Bratislave v senáte zloženom z predsedníčky senátu JUDr. Denisy Mészárosovej a členov senátu JUDr. Zuzany Molnárovej a JUDr. Petra Štifta v trestnej veci obžalovaného O. T. pre prečin podvodu podľa § 221 ods. 1 Tr. zákona o odvolaní obžalovaného proti rozsudku Okresného súdu Bratislava I sp. zn. 7T 37/2012 zo dňa 19.09.2014, na neverejnom zasadnutí konanom dňa 24. februára 2015 takto r o z h o d o l : Podľa § 316 ods. 1 Tr. poriadku sa odvolanie obžalovaného O. T., F.. XX.XX.XXXX z a m i e t a. o d ô v o d n e n i e : Rozsudkom Okresného súdu Bratislava I sp. zn. 7T 37/2012 zo dňa 19.09.2014 bol obžalovaný O. T. uznaný vinným z prečinu podvodu podľa § 221 ods. 1 Tr. zákona na skutkovom základe uvedenom v obžalobe Okresnej prokuratúry Bratislava I sp. zn. 4Pv 872/10 zo dňa 14.05.2012. Podľa § 221 ods. 1 Tr. zákona s použitím § 38 ods. 2, § 36 písm. j/, § 38 ods. 3 Tr. zákona bol obžalovanému uložený trest odňatia slobody vo výmere 3 (tri) mesiace. Podľa § 49 ods. 1 písm. a/, § 50 ods. 1 Tr. zákona bol obžalovanému výkon trestu odňatia slobody podmienečne odložený na skúšobnú dobu v trvaní dvanásť mesiacov. Podľa § 50 ods. 2, § 51 ods. 4 písm. c/ Tr. zákona súd obžalovanému uložil povinnosť zaplatiť v skúšobnej dobe poškodenému D.. D. E. škodu vo výške 1.400,-€. Podľa § 287 ods. 1 Tr. poriadku bol obžalovaný zaviazaný na náhradu škody voči poškodenému vo výške 1.400,-€. Proti tomuto rozsudku podal dňa 19.11.2014 odvolanie obžalovaný O. T.. Odvolanie bolo v uvedený deň podané na pošte. V odvolaní je uvedené, že smeruje proti výroku o vine i treste a odvolateľ v ňom namieta nezákonnosť a nedôvodnosť rozhodnutia. Podľa jeho názoru nebol súdom prvého stupňa správne zistený skutkový stav, konanie bolo vedené tendenčne, v neprospech obžalovaného a nebola zohľadnená jeho obrana a obhajoba. Ako ďalej vyplýva z dôvodov odvolania, nie je pravdou, že v čase, keď od poškodeného zálohu žiadal, nemal v úmysle ju použiť na nákup potrebného stavebného materiálu. D.. D. E. si stavebné práce v spoločnosti O. B., J..S..Z.., J. J. R. E., na F. J. X, riadne objednal a riadne sám a dobrovoľne poskytol na stavebný materiál a na stavebné práce zálohu v sume l.400.-Eur. Išlo o bežný, riadny aj štandardný postup stavebníckej činnosti. Objednané práce boli riadne zabezpečené, objekt bol zameraný, bol zabezpečený stavebný materiál a bolo začaté s realizáciou tak, ako bolo dohodnuté. Bolo začaté s vykonávaním búracích prác, následne bol zabezpečený odvoz odpadu a bolo zabezpečené vyprázdnenie staveniska, teda stavenisko bolo pripravené na dovoz stavebného materiálu. Obžalovaný poukazuje na to, že JUDr. D. E. však v tomto štádiu realizácie zákazky od zmluvy odstúpil a žiadal vrátiť poskytnutú zálohu. Do tohto času boli stavebné práce realizované presne podľa dohodnutého harmonogramu, riadnym štandardným postupom. Nie je teda pravdou, že by obžalovaný od poškodeného zálohu vylákal. Do odstúpenia od zmluvy však boli zrealizované stavebné činnosti v sume 570,-Eur. Uvedené stavebné práce boli poškodenému D.. D. E.E. riadne vyúčtované, vyfakturované, aj riadne započítané v súlade s platnými právnymi predpismi jednostranným zápočtom v zmysle ustanovení § 358 a § 364 Obchodného zákonníka a § 580 až § 581 Občianskeho zákonníka započítané. V občianskom súdnom konaní bol vydaný platobný rozkaz a cestou súdneho exekútora bolo vyplatené 1.200,-Eur. Nie je preto ani dôvod na náhradu škody, pokiaľ táto pohľadávka bola zaplatenú v plnej výške, vrátane trov exekúcie. Aj tento postup poškodeného nasvedčuje tomu, že išlo o riadny obchodný vzťah, nie o trestnoprávne konanie. Vzhľadom na hore uvedené skutočnosti vo veci nebola a nie je naplnená skutkovú podstata trestného činu, za ktorý bol obžalovaný trestne stíhaný a pre ktorý bola podaná obžaloba. Obžalovaný preto navrhol, aby odvolací súd rozhodnutie súdu prvého stupňa ako nedôvodné a nezákonné rozhodnutie v celom rozsahu zrušil a obžalovaného spod obžaloby podľa ustanovenia § 285 písm. a/ Tr. poriadku oslobodil. Krajský súd v Bratislave preskúmaním spisového materiálu zistil, že na podklade odvolania podaného obžalovaným sa nemôže vecou zaoberať z meritórneho hľadiska, t.j. splniť si prieskumnú povinnosť podľa § 317 Tr. poriadku, pretože odvolanie bolo podané po uplynutí zákonom stanovenej lehoty. Podľa § 308 ods. 2 Tr. poriadku v prospech obžalovaného môžu rozsudok odvolaním napadnúť okrem obžalovaného a prokurátora i príbuzní obžalovaného v priamom rade, jeho súrodenci, osvojiteľ, osvojenec, manžel a druh. Prokurátor môže tak urobiť i proti vôli obžalovaného. Ak je obžalovaný pozbavený spôsobilosti na právne úkony alebo ak je jeho spôsobilosť na právne úkony obmedzená, môže i proti vôli obžalovaného za neho v jeho prospech odvolanie podať aj jeho zákonný zástupca alebo jeho obhajca Podľa § 312 ods. 1 Tr. poriadku po vyhlásení rozsudku sa môže oprávnená osoba odvolania výslovne vzdať. Obžalovaný môže výslovne vyhlásiť, že nesúhlasí s podaním odvolania v svoj prospech osobami uvedenými v § 308 ods. 2. Podľa § 309 ods. 1 Tr. poriadku (veta prvá a druhá) odvolanie sa podáva na súde, proti ktorého rozsudku smeruje, a to do 15 dní od oznámenia rozsudku. Oznámením rozsudku je jeho vyhlásenie v prítomnosti toho, komu treba rozsudok doručiť. Podľa § 309 ods. 4 Tr. poriadku iným osobám uvedeným v § 308 ods. 2 Tr. poriadku okrem prokurátora sa končí lehota tým istým dňom ako obžalovanému. Z predloženého spisového materiálu odvolací súd zistil, že rozsudok bol vyhlásený na hlavnom pojednávaní dňa 19.09.2014 v neprítomnosti obžalovaného O. T.. Na hlavnom pojednávaní prítomný prokurátor sa k rozsudku nevyjadril a ponechal si lehotu na rozhodnutie. Zo spisu je ďalej možné zistiť, že rozsudok bol obžalovanému doručený dňa 03.11.2014, o čom svedčí obžalovaným podpísaná doručenka. Dňa 19.11.2014 bolo na pošte podané odvolanie, ktoré smeruje proti rozsudku Okresného súdu Bratislava I zo dňa 19.09.2014 sp. zn. 7T 37/2012. Prokurátor, ani iná oprávnená osoba odvolanie proti rozsudku nepodali. Vo vzťahu k odvolaniu podanému obžalovaným je potrebné konštatovať, že lehota na podanie odvolanie začala plynúť dňom 04.11.2014, teda dňom nasledujúcim po dni, keď bol obžalovanému oznámený rozsudok a plynula do 18.11.2014, pričom tento deň bol posledným dňom, kedy mohol obžalovaný účinne podať odvolanie. Ako už bolo konštatované v predchádzajúcej časti odôvodnenia, odvolanie bolo podané na pošte dňa 19.11.2014, z čoho vyplýva, že v prípade obžalovaného ide o odvolanie podané oneskorene. Podľa § 316 ods. 1 Tr. poriadku odvolací súd zamietne odvolanie, ak bolo podané oneskorene, osobou neoprávnenou alebo osobou, ktorá sa odvolania výslovne vzdala alebo znovu podala odvolanie, ktoré v tej istej veci už predtým výslovne vzala späť. Vzhľadom k citovanému, odvolací súd napadnutý rozsudok meritórne nepreskúmaval, ale odvolanie obžalovaného postupom podľa § 316 ods. 1 Tr. poriadku zamietol. Poučenie: Proti tomuto uzneseniu nie je prípustný riadny opravný prostriedok.

